Φραγκίσκος των Μπω

Ο Φραγκίσκος Α΄, γαλλ. Francis des Baux, ιταλ. Francesco del Balzo (π. 1330 - 23 Απριλίου 1422) από τον Οίκο των Μπω ήταν 1ος δούκας της Άντρια, κόμης του Μοντεσκαλιόζο και Σκυλάτσε και κύριος του Μπέρρε, Μίζον και Τιάνο. 

Βιογραφία
Ήταν το μόνο τέκνο του Βερτράνδου Γ΄ κόμη της Άντρια & του Μoντεσκαλιόζο και της δεύτερης συζύγου του Μαργαρίτας ντ'Ωλναί. Ο Βερνάρδος Γ΄ ήταν συγκλητικός στη Ρώμη, γενικός διοικητής της Τοσκάνης και αρχιδικαστής της Νάπολης. Η ημι-βασιλική οικογένεια των Μπω ήταν μία από τις πιο μεγάλες του βασιλείου, έπειτα από τον γάμο του Φραγκίσκου με τη Μαργαρίτα του Τάραντο το 1348.

Το 1349 δόθηκε στον Φραγκίσκο μία εκτεταμένη δωρεά από τον Λουδοβίκο των Καπετιδών-Ανζού πρίγκιπα του Τάραντο, 2ο σύζυγο της Ιωάννας Α΄ της Νάπολης. Ο Λουδοβίκος την είχε νυμφευτεί το 1346 και το 1352/53 στέφθηκε βασιλιάς της Νάπολης ως Λουδοβίκος Α΄· ήταν αδελφός της Μαργαρίτας, η οποία το 1348 είχε παντρευτεί τον Φραγκίσκο, Έτσι ο τελευταίος έγινε δούκας της Άντρια, ο πρώτος μεγιστάνας του βασιλείου που αναβιβάστηκε σε δούκα. Το φέουδο της Άντρια είχε λάβει ο πατέρας του Βερνάρδος Γ΄ από τη Βεατρίκη των Ανζού και ήταν μέρος της προίκας της.

Το 1373 απεβίωσε ο Φίλιππος Β΄ πρίγκιπας του Τάραντα, μικρότερος αδελφός του Λουδοβίκου και της Μαργαρίτας. Τότε η Μαργαρίτα με τον Φραγκίσκο διεκδίκησαν τον Τάραντα και τις κτήσεις εκείνου στην Ελλάδα (το πριγκιπάτο της Αχαΐας και άλλα, εξαρτημένα από αυτό, εδάφη) και τίτλους γι'αυτούς και τον γιο τους Ιάκωβο. Ο πάπας Γρηγόριος ΙΑ΄ υποστήριξε τους ισχυρισμούς της Μαργαρίτας, αλλά η Ιωάννα Α΄ αποφάσισε να εξασκήσει άμεση εξουσία στις κτήσεις του Φιλίππου Β΄ στην Ελλάδα. Το 1374 η βασίλισσα θέλησε να περιστείλει τους Μπω και αφαίρεσε από τον Φραγκίσκο τις γαίες και τους τίτλους του. Η πράξη αυτή οδήγησε σε εμφύλιο πόλεμο μεταξύ της Ιωάννας Α΄ και του Οίκου των Μπω· μία αναφορά σε αυτά υπάρχει στην Αραγωνική έκδοση του Χρονικού του Μωρέως.

Οικογένεια
Νυμφεύτηκε πρώτα το 1337 τη Λουίζα ντε Σαν Σεβερίνο, κόρη του Τομμάζο Γ΄ κόμη του Μαρσίκο· δεν απέκτησαν απογόνους.

Το 1348 ο Φραγκίσκος έκανε δεύτερο γάμο με τη Μαργαρίτα των Καπετιδών-Ανζού, κόρη του Φιλίππου Α΄ πρίγκιπα του Τάραντα και της Αικατερίνης Β΄ των Βαλουά τιτουλάριας Λατίνας αυτοκράτειρας της Κωνσταντινούπολης. Είχε τέκνα:
 Ιάκωβος πρίγκιπας της Αχαΐας και τελευταίος τιτουλάριος Λατίνος αυτοκράτορας της Κωνσταντινούπολης. 
 Αντωνία π.1355-1374, παντρεύτηκε τον Φρειδερίκο Γ΄ του Οίκου της Βαρκελώνης βασιλιά της Σικελίας.

Η Μαργαρίτα απεβίωσε εγκάθειρκτη το 1380. Το 1381 ο Φραγκίσκος νυμφεύτηκε για τρίτη φορά τη Σουέβα Ορσίνι, κόρη του Νικολό, γιου του Ροβέρτου (γιου της Αναστασίας του Μονφόρ) και είχε τέκνα:
 Μαργαρίτα 1394-1469, παντρεύτηκε πρώτα τον Πέτρο Α΄ του Οίκου του Λουξεμβούργου κόμη του Σαιν-Πολ.
 Ιακωβίνα 1415/6-1472, παντρεύτηκε πρώτα τον Ιωάννη των Λάνκαστερ 1ο δούκα του Μπέντφορντ και μετά τον Ριχάρδο Γούντβιλ κόμη του Ρίβερς.
 Ελισάβετ Γούντβιλ π.1437-1492, παντρεύτηκε πρώτα τον σερ Ιωάννη Γκρέυ και μετά τον Εδουάρδο Ε΄ των Γιορκ βασιλιά της Αγγλίας.
 Γουλιέλμος Β΄, δούκας της Άντρια. Νυμφεύτηκε τη Μαρία Μπρουνφόρτε.
 Φραγκίσκος Β΄.
 Πύρρος.

Αναφορές σε πηγές

Πηγές
 Douglas Richardson. Plantagenet Ancestry: Plantagenet Ancestry: A Study In Colonial And Medieval Families, 2nd Edition, 2011. pg 401.
 Kenneth Meyer Setton. A History of the Crusades: Fourteenth and fifteenth centuries, edited by Harry W. Hazard. Univ of Wisconsin Press, 1969. pg 142-46.

Κατηγορία:Οίκος των Μπω